Minister dankbaar oor vreedsame kieserregistrasieZweli Mkhize, minister van samewerkende regering en tradisionele sake, het aangedui hy is dankbaar vir die groot getal kiesers wat die afgelope naweek by stempunte opgedaag het, veral in die beleërde Vuwani in Limpopo. “Ons word bemoedig deur die getal burgers wat geregistreer het om te stem en hul adresse nagegaan het. Ons loof diegene wat registrasiepunte besoek het, aangesien hul toewyding sal lei tot ŉ beter toekoms vir Suid-Afrika en ons demokrasie versterk,” het hy Sondag in ŉ verklaring gesê. Die Onafhanklike Verkiesingskommissie (OVK) het aangedui bykans al die 22 935 stempunte landswyd was oop en het kiesers die geleentheid gebied om te registreer en hul persoonlike besonderhede na te gaan of by te werk. In Vuwani was al 32 registrasiepunte oop en bedrywig deur die naweek. Geen voorvalle van intimidasie of aanvalle is aangemeld nie en Mkhize het die leierskap geloof dat hulle kieserregistrasie geprioritiseer het. Hy het belanghebbendes gemaan om steeds saam te werk om seker te maak ŉ volhoubare oplossing word gevind om die afbakeningskwessies in Vuwani en omliggende gebiede aan te roer. “As ŉ regering bly ons verbind daartoe om seker te maak dat gemeenskappe in Vuwani en omliggende gebiede die geleentheid kry om hul kwessies aan te roer.”